b'\n_START_ARTICLE_\nInternational Consortium of Investigative Journalists\n_START_PARAGRAPH_\nInternational Consortium of Investigative Journalists (lyhennettyn\xc3\xa4 ICIJ) on amerikkalaisen journalistin, Charles Lewisin vuonna 1997 perustama kansainv\xc3\xa4linen tutkivien journalistien yhteenliittym\xc3\xa4. Verkostoa johtaa australialainen tutkiva journalisti Gerard Ryle ja se on osa The Center for Public Integrity\xc3\xa4 (CPI), joka on yhdysvaltalainen voittoa tavoittelematon tutkivan journalismin j\xc3\xa4rjest\xc3\xb6._NEWLINE_Washington D.C.:ss\xc3\xa4 p\xc3\xa4\xc3\xa4majaansa pit\xc3\xa4v\xc3\xa4\xc3\xa4n ICIJ:hin kuuluu 185 journalistia 65 maasta. Sen p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 on keskitty\xc3\xa4 erilaisiin maailmanlaajuisiin ongelmiin kuten kansainv\xc3\xa4liseen rikollisuuteen, korruptioon sek\xc3\xa4 vallan v\xc3\xa4\xc3\xa4rink\xc3\xa4yt\xc3\xb6ksiin._NEWLINE_Ryhm\xc3\xa4n neuvoa antava elin koostuu tunnetuista kansainv\xc3\xa4lisen tutkivan journalismin nimist\xc3\xa4, kuten: Bill Kovach, Chuck Lewis, Rosental Calmon Alves, Phillip Knightley, Gwen Lister, Goenawan Mohamad, Reginald Chua ja Brant Houston._NEWLINE_Ryhm\xc3\xa4n kirjoituksia on julkaistu laajalti kansainv\xc3\xa4lisess\xc3\xa4 lehdist\xc3\xb6ss\xc3\xa4 (esim. BBC, Le Monde, Asahi Shimbun, Novaja Gazeta, NRK ja The Washington Post). Suomessa ICIJ:n juttuja on julkaissut mm. Yle.'